Document ID: 32014R1223

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1223/2014 ΤΗΣ ΕΠΙΤΡΟΠΉΣ της 14ης Νοεμβρίου 2014 για την τροποποίηση του κανονισμού (ΕΟΚ) αριθ. 2454/93 όσον αφορά την απλουστευμένη λήξη του καθεστώτος τελειοποίησης προς επανεξαγωγή (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως του κοινοτικού τελωνειακού κώδικα (1), και ιδίως το άρθρο 247, Εκτιμώντας τα ακόλουθα: (1) Το άρθρο 544 του κανονισμού (ΕΟΚ) αριθ. 2454/93 της Επιτροπής (2) προβλέπει την απλούστευση της λήξης του καθεστώτος τελειοποίησης προς επανεξαγωγή. Στο πλαίσιο της εν λόγω απλούστευσης, ορισμένα εμπορεύματα εισαγωγής θεωρείται ότι έχουν επανεξαχθεί ή εξαχθεί, μολονότι στην πραγματικότητα έχουν διατεθεί στην αγορά της Ένωσης χωρίς μεταγενέστερη τελωνειακή διασάφηση και καταβολή των εισαγωγικών δασμών. (2) Το άρθρο 544 στοιχείο γ) του κανονισμού (ΕΟΚ) αριθ. 2454/93 καλύπτει την παράδοση αεροσκαφών πολιτικής αεροπορίας. Η απλούστευση της λήξης του καθεστώτος τελειοποίησης προς επανεξαγωγή, όσον αφορά τα αεροσκάφη πολιτικής αεροπορίας, ενισχύει την ανταγωνιστικότητα του κλάδου των αερομεταφορών σε διεθνές επίπεδο και συμβάλλει στη δημιουργία προστιθέμενης αξίας στην Ένωση. (3) Το πεδίο εφαρμογής του άρθρου 544 στοιχείο γ) του κανονισμού (ΕΟΚ) αριθ. 2454/93 θα πρέπει να επεκταθεί στα στρατιωτικά αεροσκάφη προκειμένου τα εν λόγω αεροσκάφη να επωφεληθούν από την απλουστευμένη λήξη του καθεστώτος της τελειοποίησης προς επανεξαγωγή όπως τα αεροσκάφη πολιτικής αεροπορίας. (4) Ως εκ τούτου, ο κανονισμός (ΕΟΚ) αριθ. 2454/93 θα πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 544 του κανονισμού (ΕΚ) αριθ. 2454/93, το στοιχείο γ) αντικαθίσταται από το ακόλουθο κείμενο: «γ) η παράδοση αεροσκαφών· εντούτοις, το τελωνείο ελέγχου δύναται να επιτρέπει τη λήξη του καθεστώτος μόλις τα εμπορεύματα εισαγωγής χρησιμοποιηθούν για πρώτη φορά για την κατασκευή, την επισκευή, την τροποποίηση ή τη μετατροπή αεροσκαφών ή μερών αυτών, υπό τον όρο ότι οι καταχωρίσεις του δικαιούχου είναι τέτοιες ώστε να καθίσταται δυνατός ο έλεγχος της ορθής εφαρμογής και λειτουργίας του καθεστώτος·» Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Νοεμβρίου 2014.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 614
3156
2647
5842

EuroVoc IDs (Expanded): 614
3156
2647
5842

Dataset Source: meu

Split: test